राजस्थान, मध्यप्रदेश सीमा में उलझा स्कूल का भवन
जिले का एक स्कूल भवन मध्यप्रदेश और राजस्थान के बीच जमीन विवाद में उलझकर रह गया है। बाजना ब्लॉक के अमरपुरा कला गांव के लिए प्रस्तावित हाईस्कूल भवन का प्रकरण अब राजस्व न्यायालय ग्वालियर भेजा गया है। हालात ऐसे बने कि सरकार द्वारा स्कूल भवन निर्माण के लिए 34 लाख रुपए जारी करने के बावजूद हाईस्कूल के 100 बच्चों को 4 साल से गांव को गांव के ही एक आश्रम की बिल्डिंग में पढ़ाया जा रहा है।
बुधवार को जिला पंचायत की साधारण सभा में जिले के अधूरे स्कूल भवनों की समीक्षा के दौरान यह मामला सामने आया। अमरपुरा कला गांव का एक बड़ा हिस्सा ऐसा है जो रतलाम जिले की रावटी तहसील के राजस्व नक्शे में दर्ज है और राजस्थान के बांसवाड़ा जिले की कुशलगढ़ तहसील के राजस्व रिकॉर्ड में भी दर्ज है। अमरपुरा कला गांव में 2008 में हाईस्कूल स्वीकृत किया गया था। 2011 में हाईस्कूल भवन के लिए माध्यमिक शिक्षा मिशन के तहत जिले में 28 स्कूल भवन निर्माण के लिए मंजूरी मिली थी। अमरपुरा कला का हाईस्कूल भी इनमें से एक था। 34 लाख की लागत से स्कूल निर्माण के लिए टेंडर भी जारी कर दिए गए। स्कूल निर्माण के लिए रावटी तहसील के राजस्व अधिकारियों ने गांव में 2 एकड़ सरकारी जमीन का आवंटन भी कर दिया। स्कूल फाउंडेशन तक पहुंचा और इसी बीच राजस्थान के राजस्व अधिकारियों ने इस पर आपत्ति ले ली। राजस्थान का राजस्व नक्शा दिखाया, उसमें स्कूल की जमीन राजस्थान की सीमा में दर्शाई गई थी। इस स्कूल के मामले में जिले के पूर्व कलेक्टर संजय गोयल और प्रतापगढ़ कलेक्टर के बीच भी चर्चा हो चुकी है लेकिन जमीन विवाद का कोई हल नहीं निकला। अब यह प्रकरण राजस्व न्यायालय ग्वालियर को भेजा गया है।
सीमांकन कर काम शुरू किया था, आपत्ति पर रोका
हमने अपने नक्शे के हिसाब से जमीन का सीमांकन किया था। बाद में कुशलगढ़ तहसील के अधिकारियों ने आपत्ति ली। स्कूल का काम रोक देना पड़ा। हमने उन्हें भी समझाया भी कि बच्चों को सीमा से क्या वास्ता, पर वे नहीं माने। विवाद अब तक जारी है इसलिए काम भी आगे नहीं बढ़ सका। मामला राजस्व न्यायालय ग्वालियर में पहुंच गया है। पूनमचंद चौहान, आर आई रावटी
फाउंडेशन बनाने में तीन लाख खर्च किए
अधिकारियों ने जो जमीन आवंटित की थी उसी पर स्कूल का निर्माण शुरू करवाया था। फाउंडेशन बनाने में 3 लाख रुपए खर्च भी हो गए, राजस्थान की आपत्ति के बाद स्कूल भवन निर्माण का काम रोकना पड़ा। फिलहाल हाईस्कूल की क्लास गांव के ही एक आश्रम की बिल्डिंग में लगाई जा रही है। बिल्डिंग का काम करने वाले ठेकेदार को भुगतान भी नहीं किया जा सका। अशोक लोढ़ा, एपीसी माध्यमिक शिक्षा मिशन
4 साल से 100 बच्चे पढ़ रहे आश्रम में
hin_Deva hin_Deva hin_Deva hin_Deva hin_Deva hin_Deva hin_Deva hin_Deva